b'\n_START_ARTICLE_\nLokris\n_START_PARAGRAPH_\nLokris (gammelgresk: \xce\x9b\xce\xbf\xce\xba\xcf\x81\xce\xaf\xcf\x82, Lokris; moderne gresk: \xce\x9b\xce\xbf\xce\xba\xcf\x81\xce\xaf\xce\xb4\xce\xb1, Lokrida) var en gammel region i antikkens Hellas som i dag er omsluttet av andre territorier: det var en av provinsene i prefekturet Fthiotis og med hovedstad i byen Atalanti. Dets omr\xc3\xa5de sammenfaller med det til de n\xc3\xa5v\xc3\xa6rende kommunene Amfikleia-Elateia, Lokroi og Molos-Agios Konstantinos i Sentral-Hellas.\n_START_SECTION_\nAntikkens Lokris\n_START_PARAGRAPH_\nOmr\xc3\xa5det til antikkens lokrisere var inndelt i tre: Lokris, Doris og Fokis._NEWLINE_Lokris selv besto av to distrikter: Det \xc3\xb8stlige (eller opuntiske) Lokris var p\xc3\xa5 fastlandskysten og strakk seg fra Thermopylae til Larymna, innenfor \xc3\xb8ya Euboea. Det vestlige (eller osoliske) Lokris var p\xc3\xa5 nordsiden av Korintbukta mellom Naupaktos og Krisa og strakk seg innover i landet opp Amfissadalen._NEWLINE_De to delene var dermed atskilt fra hverandre av Doris og Fokis. Det kan tenkes at det en gang hadde eksistert en sammenhengende lokrisk stat, som var blitt delt p\xc3\xa5 grunn av invasjoner i midtpartiet. Dette forhold, sammen med Lokris d\xc3\xa5rlige jordsmonn for landsbruk, innebar at Lokris spilte liten rolle i gresk historie, ettersom omliggende stater var langt mektigere._NEWLINE_Det opuntiske Lokris ble s\xc3\xa5 kalt etter sin viktigste by, Opus. Den viktigste byen i osolisk Lokris var havnebyen Naupaktos._NEWLINE_P\xc3\xa5 600-tallet f.Kr. grunnla byen Lokris (omstridt om det opuntiske eller det osoliske) en koloni i det etter hvert greskdominerte S\xc3\xb8r-Italia, og kalte ogs\xc3\xa5 den Lokris (gresk: \xce\x9b\xce\xbf\xce\xba\xcf\x81\xce\xbf\xce\xaf), og som romerne kalte Locri. Det var overbefolkning og jakt etter jordbruksomr\xc3\xa5der som f\xc3\xb8rte til utvandring, og det er mer snakk om s\xc3\xb8sterby enn koloni da italienske Lokris ikke var en handelspost.'